Diari Oficial de la Generalitat Valenciana


Sumari del DOGV 7426, del 18-12-2014 (2014/11992)

RESOLUCIÓ de 14 de desembre de 2014, del conseller de Governació i Justícia, per la qual s'aprova el Pla de Prevenció d'Incendis Forestals de la Demarcació Forestal de Segorbe.
--------------------------------------------------------------------------------------------------------------------------------------------------------------------------------

### Dades del document

Número de DOGV
:   7426

Data del DOGV
:   18-12-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/11590


Data del document
:   14-12-2014

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 14 de desembre de 2014, del conseller de Governació i Justícia, per la qual s'aprova el Pla de Prevenció d'Incendis Forestals de la Demarcació Forestal de Segorbe. [2014/11856]  
La planificació de la prevenció d'incendis forestals a la Comunitat Valenciana es realitza a través de diferents figures que corresponen a distints àmbits territorials. Des dels plans locals de prevenció d'incendis forestals, d'àmbit local, als plans de prevenció d'incendis forestals de demarcació d'àmbit supracomarcal, passant pels plans de prevenció de parcs naturals.  
La Llei 3/1993, de 9 de desembre, Forestal, de la Comunitat Valenciana, en l'article 55.1 indica que correspon a l'Administració de la Generalitat Valenciana la planificació, la coordinació i l'execució de les mesures i accions necessàries per a la prevenció i lluita contra els incendis forestals, i establix un sistema de gestió forestal basat en demarcacions, i s'assenyala, a més, en el punt 2 del mateix article, que a estos efectes i sense perjuí del que establisquen el Pla General d'Ordenació Forestal i els plans forestals de demarcació, l'Administració Forestal aprovarà, dins d'estos últims, els plans sectorials de prevenció d'incendis forestals, que contindran les previsions necessàries respecte a les actuacions i als mitjans per a la prevenció i extinció d'incendis.  
  
El Reglament de la Llei 3/1993, Forestal, de la Comunitat Valenciana, aprovat pel Decret 98/1995, del Govern Valencià, de 16 de maig de 1995, establix en l'article 139 els continguts mínims que hauran de contindre els plans de prevenció d'incendis forestals de demarcació, que són: classificació del territori en funció del risc d'incendis forestals, i es tindran en compte per a esta classificació, entre altres, els factors següents: vegetació i models de combustible, activitats susceptibles de produir incendis forestals i dades estadístiques. Zones d'especial protecció en funció del risc d'erosió i importància ecològica de les masses existents. Inventari i valoració dels mitjans de prevenció d'incendis existents, i s'hi inclou: xarxa vial jerarquitzada en funció del seu trànsit, xarxa de vigilància fixa i mòbil, xarxa d'infraestructura de defensa contra incendis. Cartografia referida als punts anteriors. Ordenances bàsiques referents a la prevenció d'incendis. Directrius d'actuació i accions previstes en prevenció d'incendis amb indicació de la forma i els terminis d'execució. Pla economicofinancer.  
  
D'una altra banda, la Llei 43/2003, de 21 de novembre, de Forest, en l'article 48 sobre zones d'alt risc d'incendi, establix l'obligatorietat de formular per a les zones declarades com d'alt risc d'incendi forestal un pla de defensa que haurà de considerar, com a mínim, els problemes socioeconòmics que puguen haver en la zona i que es manifesten a través de la provocació reiterada d'incendis o de l'ús negligent del foc, així com la determinació de les èpoques de l'any de major risc d'incendis forestals. Els treballs de caràcter preventiu que siga necessari realitzar, incloent-hi els tractaments silvícoles que procedisquen, les àrees de tallafocs, les vies d'accés i els punts d'aigua que hagen de realitzar els propietaris de les forests de la zona, així com els terminis d'execució. Les modalitats d'execució dels treballs, en funció de l'estat legal dels terrenys, per mitjà de convenis, acords, cessió temporal dels terrenys a l'Administració, ajudes o subvencions o, si és el cas, execució subsidiària per l'Administració. L'establiment i la disponibilitat dels mitjans de vigilància i extinció necessaris per a donar cobertura a tota la superfície forestal de la zona, amb les previsions per al seu finançament. La regulació dels usos que puguen donar lloc a risc d'incendis forestals.  
  
D'acord amb el que s'ha exposat anteriorment, l'any 2007 es va inicair per part de la Generalitat Valenciana el procés de redacció dels plans de prevenció d'incendis forestals de demarcació de la Comunitat Valenciana, un treball llarg i ambiciós donada l'amplitud i complexitat de l'espai forestal i que ha acabat en enguany (2014) la redacció de l'últim pla de demarcació. Durant este període el contingut dels successius plans s'han enriquit i homogeneïtzat, incorporant nombrosos aspectes aportats durant el procés de participació, fins a aconseguir en el cas de la demarcació de Segorbe el document final que ara s'aprova, i és, no obstant això, fidel en el contingut i en les línies bàsiques a aquell que va ser sotmés a informació pública al febrer de 2009, i remés a les diferents entitats i a la totalitat de les entitats locals afectades., perquè en prenguen coneixement.  
El Pla de Prevenció d'Incendis Forestals de la Demarcació Forestal de Segorbe se centra en dos aspectes fonamentals; d'una banda, la disminució de la probabilitat que ocórrega un incendi per mitjà de la vigilància, la dissuasió i la conciliació d'interessos, i, d'una altra banda, la disminució de la perillositat de l'incendi forestal una vegada que este s'ha produït, per mitjà de la construcció i el manteniment d'infraestructures de prevenció que servisquen de suport a l'extinció (xarxa de camins, xarxa d'àrees de tallafocs i xarxa de depòsits d'extinció).   
L'àmbit d'actuació és la demarcació de Segorbe, ubicada en la part sud de la província de Castelló. Està composta per les comarques: Alt Millars, Alt Palancia i la Plana Baixa. La superfície de la demarcació és de 223.633 ha, de les quals 151.796 ha (67,8 %) són forestals, i esta és majoritàriament privada (77 %). La superfície forestal declarada com d'utilitat pública és de 35.400 ha. La vocació del terreny de la demarcació és forestal, i l'ús preferent per la proximitat a València i a Castelló és l'ús recreatiu amb alt caràcter protector dels seus ecosistemes sobretot a la serra d'Espadà, però sense abandonar un altre tipus d'aprofitaments forestals com la producció de suro, trufes i plantes aromàtiques.  
  
En la Demarcació de Segorbe s'inclou íntegrament el Parc Natural de la Serra d'Espadà i parcialment els parcs naturals del Penyagolosa a la zona nord i la Serra Calderona al sud en el límit de la província de València.  
Segons el que s'ha exposat anteriorment, d'acord amb l'article 55.2 de la Llei 3/1993, Forestal de Comunitat Valenciana, i l'article 10 del Decret 9/2014, de 12 de juny, del president de la Generalitat, que assigna competències a la Conselleria de Governació i Justícia, vist que el pla complix el que establix la legislació vigent en la matèria i a proposta de la directora general de Prevenció, Extinció d'Incendis i Emergències, resolc:  
  
Primer  
Aprovar el Pla de Prevenció d'Incendis Forestals de la Demarcació Forestal de Segorbe com a directriu tècnica en la matèria en l'àmbit de la demarcació forestal que inclou els termes municipals següents: Aín, Alcudia de Veo, Alfondeguilla, Algimia de Almonacid, Almedíjar, Almenara, Alquerías del Niño Perdido, Altura, Arañuel, Argelita, Artana, Ayódar, Azuébar, Barracas, Bejís, Benafer, Betxí, Borriana, Castellnovo, Castillo de Villamalefa, Caudiel, Xilxes, Chóvar, Cirat, Cortes de Arenoso, El Toro, Eslida, Espadilla, Fanzara, Fuente la Reina, Fuentes de Ayódar, Gaibiel, Geldo, Higueras, Jérica, la Llosa, la Vall d'Uixó, la Vilavella, Ludiente, Matet, Moncofa, Montán, Montanejos, Navajas, Nules, Onda, Pavías, Pina de Montalgrao, Puebla Arenoso, Ribesalbes, Sacañet, Segorbe, Soneja, Sot de Ferrer, Suera, Tales, Teresa, Toga, Torás, Torralba del Pinar, Torrechiva, Vall de Almonacid, Vallat, Vila-real, Villahermosa del Río, Villamalur, Villanueva de Viver, Viver i Zucaina pertanyents a la província de Castelló, el contingut i les característiques dels quals s'arreplega en l'annex d'esta resolució.  
  
Segon  
Es faculta la directora general de Prevenció, Extinció d'Incendis i Emergències perquè, en l'àmbit de les seues competències, puga dictar les disposicions i adoptar les mesures necessàries per al desenrotllament i el foment del pla, tot això condicionat a la disponibilitat pressupostària anual.  
  
Tercer  
1. Les disposicions contingudes en el Pla de Prevenció d'Incendis Forestals de la Demarcació Forestal de Segorbe constituïxen la directriu tècnica superior en prevenció d'incendis forestals en l'àmbit definit en esta resolució, no té rang normatiu, i són subsidiàries, per tant, en la seua aplicació de la normativa general de prevenció d'incendis forestals.  
  
2. En aquelles zones incloses en l'àmbit d'un parc natural i en aquells aspectes en què pot donar-se contradicció, prevaldrà el marc legislatiu propi de cada parc, en concret el Pla d'Ordenació dels Recursos Naturals, el Pla Rector d'Ús i Gestió i el Pla de Prevenció d'Incendis Forestals.  
Contra esta resolució que entrarà en vigor l'endemà de la publicació en el Diari Oficial de la Comunitat Valenciana, les persones interessades podran interposar recurs contenciós administratiu en el termini de dos mesos, comptadors a partir de l'endemà a la publicació, davant de la Sala Contenciosa Administratiu del Tribunal Superior de Justícia de la Comunitat Valenciana de conformitat amb el que establix l'article 10 i concordants de la Llei Reguladora de la Jurisdicció Contenciosa Administrativa  
Tot això sense perjuí de la interposició del recurs potestatiu de reposició davant del conseller de Governació i Justícia, en el termini d'un mes des de l'endemà de la publicació en el Diari Oficial de la Comunitat Valenciana, d'acord amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.  
  
  
DISPOSICIONS ADDICIONALS  
  
Primera. Pla de defensa  
Als efectes del que establix l'article 48 de la Llei 43/2003, de 21 de novembre, de Forest, este pla juntament amb el que establix la planificació general d'extinció d'incendis forestals en el seu àmbit territorial tindrà la consideració de pla de defensa.  
  
Segona. Clàusula de no increment del gasto públic  
La implementació i el posterior desplegament d'esta resolució no podrà suposar un increment de gasto en el pressupost consolidat de la Generalitat.  
  
  
DISPOSICIÓ TRANSITÒRIA  
  
Plans locals  
Els plans locals de prevenció d'incendis forestals dels municipis inclosos en la demarcació forestal de Segorbe que estiguen ja aprovats a la data, hauran d'adaptar-se en un termini de 6 mesos, al que establix el Pla de Prevenció d'Incendis de la Demarcació.  
  
  
València, 14 de desembre de 2014.- El conseller de Governació i Justícia: Luis Santamaría Ruiz.  
  
  
ANNEX  
Contingut i característiques del pla  
  
El pla està estructurat en els blocs següents:  
0. Continguts generals: glossari. Referències legislatives. Autors i col·laboradors.  
1. Introducció.  
2. Anàlisi històrica d'incendis: informe sobre l'anàlisi històrica. Gràfiques demarcació. Gràfiques comparativa província-demarcació. Annexos.  
3. Anàlisi del risc d'incendis: metodologia del risc estadístic. Metodologia de la perillositat. Metodologia de la demanda de protecció. Metodologia de l'anàlisi del risc.  
4. Pla de prevenció de causes: anàlisi i diagnòstic. Línies d'actuació. Annexos.  
5. Pla de vigilància, detecció i dissuasió: memòria.  
6. Pla d'infraestructures: memòria d'actuacions. Descripció de la xarxa d'àrees de tallafocs. Descripció de la xarxa viària. Descripció de la xarxa hídrica específica. Descripció de la xarxa hídrica d'ús múltiple. Annexos.  
7. Normes tècniques, instruccions i guies: vials. Punts d'aigua. Àrees de tallafocs. Àrees de tallafocs perimetrals a zones habitades, zones industrials, zones d'ús públic, instal·lacions de recreació, parcs eòlics i abocadors. Paellers. Realització de cremes agrícoles. Construcció de cremadors agrícoles. Redacció de plans locals de prevenció d'incendis forestals. Redacció de plans de prevenció d'incendis forestals en espais naturals protegits diferents de parcs naturals. Redacció de plans locals de cremes. Redacció de plans d'ordenació de cremes prescrites. Projectes d'execució de cremes prescrites.  
  
8. Informes municipals.  
9. Programació econòmica i temporal.  
10. Document síntesi.  
Així mateix, disposa d'una referència cartogràfica completa dels diferents aspectes tractats en els blocs anteriors.  
Tots els documents que componen el pla, elaborats per a una major operativitat exclusivament en format digital, seran accessibles a través de la pàgina web de la conselleria competent en prevenció d'incendis forestals.  
Amb caràcter general el pla té una vigència de 15 anys amb revisions ordinàries cada 5 anys.